DA Den Europæiske Unions Tidende L 97/31

KOMMISSIONENS GENNEMFØRELSESAFGØRELSE (EU) 2017/675

af 7. april 2017

om foranstaltninger mod indslæbning i Unionen af mund- og klovesygesygevirus fra Algeriet

(meddelt under nummer C(2017) 2432)

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 6,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 22, stk. 5, og

ud fra følgende betragtninger:

(1) Principperne for veterinærkontrol af dyr, der føres ind i Unionen fra tredjelande, er fastsat i direktiv 91/496/EØF. Direktivet beskriver de foranstaltninger, Kommissionen kan træffe, hvis en sygdom, der kan udgøre en alvorlig fare for dyre- eller folkesundheden, opstår eller spredes i et tredjeland.

(2) Principperne for veterinærkontrol af produkter, der føres ind i Unionen fra tredjelande, er fastsat i direktiv 97/78/EF. Direktivet beskriver de foranstaltninger, Kommissionen kan træffe, hvis en sygdom, der kan udgøre en alvorlig fare for dyre- eller folkesundheden, opstår eller spredes i et tredjeland.

(3) Mund- og klovesyge er en af de mest smitsomme sygdomme hos kvæg, får, geder og svin. Det virus, der forårsager sygdommen, kan sprede sig meget hurtigt, navnlig gennem produkter fremstillet af inficerede dyr og kontaminerede livløse objekter, herunder transportmidler, f.eks. dyretransportkøretøjer. Virusset kan også overleve i et kontamineret miljø uden for værtsdyret i adskillige uger afhængigt af temperaturen.

(4) Algeriet meddelte den 31. marts 2017 Verdensorganisationen for Dyresundhed (OIE), at et udbrud af mund- og klovesyge af serotype A var blevet bekræftet i den vestlige del af landet. Der nævnes i den omgående meddelelse ikke andre foranstaltninger end vaccination til kontrol af sygdommen.

(5) Forekomsten af mund- og klovesyge i Algeriet kan udgøre en alvorlig risiko for Unionens husdyrbestand.

(6) Mund- og klovesygesituationen i Algeriet er fortsat usikker, og et væsentligt antal sendinger af levende kvæg eksporteres fra EU-medlemsstater til dette land.

(7) Mund- og klovesygesituationen i Algeriet nødvendiggør derfor, at der på EU-niveau vedtages beskyttelsesforanstaltninger, der tager højde for mund- og klovesygevirussets overlevelse i miljøet og de potentielle veje, der findes for overførsel af dette virus.

(8) Dyretransportkøretøjer og -fartøjer, der anvendes til transport af levende dyr til Algeriet, kan være blevet kontamineret med mund- og klovesygevirusset i dette land og kan derfor udgøre en risiko for indslæbning af sygdommen, når de vender tilbage til Unionen.

(9) En hensigtsmæssig rengøring og desinfektion af dyretransportkøretøjer eller -fartøjer er den bedste metode til at nedsætte risikoen for en hurtig udbredelse af virus over lange distancer.

(10) Det bør derfor sikres, at alle dyretransportkøretøjer og -fartøjer, der har transporteret levende dyr til bestemmelsessteder i Algeriet, bliver rengjort og desinficeret på passende vis, og at en sådan rengøring og desinfektion er behørigt dokumenteret i den erklæring, som transportøren eller føreren forelægger for den kompetente myndighed ved indgangsstedet til Unionen.

(11) Da Marokko og Tunesien desuden er mulige transitlande for dyretransportkøretøjer, der vender tilbage fra Algeriet til Unionen, bør disse foranstaltninger også gælde køretøjer og fartøjer fra Algeriet, der transiterer gennem disse lande.

(12) Transportøren eller føreren bør sikre, at der opbevares et rengørings- og desinfektionscertifikat i mindst tre år for hvert dyretransportkøretøj og -fartøj, der har transporteret levende dyr til bestemmelsessteder i Algeriet.

(13) Medlemsstaterne bør også have mulighed for at underkaste køretøjer, der transporterer foder fra eller har transporteret foder til inficerede lande, og hvis passage ikke kan udelukkes at indebære en betydelig risiko for indslæbning af mund- og klovesyge til Unionen, en desinfektion på stedet af hjul eller andre dele af køretøjet, hvis dette anses for nødvendigt til at afhjælpe denne risiko.

(14) Foranstaltningerne i denne afgørelse bør finde anvendelse i en periode, som muliggør en fuldstændig evaluering af udviklingen af mund- og klovesygen i de berørte områder.

(15) Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE AFGØRELSE:

Artikel 1

I denne afgørelse forstås ved »dyretransportkøretøj« eller »dyretransportfartøj« et køretøj eller fartøj, der anvendes eller er blevet anvendt til transport af levende landdyr.

Artikel 2

1. Medlemsstaterne skal sikre, at et dyretransportkøretøjs eller dyretransportfartøjs transportør eller fører ved ankomst fra Algeriet, enten direkte eller efter transit gennem Marokko eller Tunesien, giver medlemsstatens kompetente myndighed ved indgangsstedet til Unionen oplysninger, der viser, at lastrummet til dyr, køretøjets øvrige dele, hvor det er relevant, læsserampen, udstyret, der har været i kontakt med dyrene, hjulene og førerhuset samt beskyttelsestøj/støvler brugt under aflæsningen er blevet rengjort og desinficeret efter den seneste aflæsning af dyr.

2. De i stk. 1 anførte oplysninger skal fremgå af en erklæring, der udfyldes i henhold til modellen i bilag I, eller i ethvert andet tilsvarende format, der mindst indeholder de i modellen fastsatte oplysninger.

3. Originalen af den i stk. 2 anførte erklæring skal opbevares af den kompetente myndighed i tre år.

Artikel 3

1. Medlemsstatens kompetente myndighed på indgangsstedet til Unionen skal foretage visuel kontrol af dyretransportkøretøjer, der kommer fra Algeriet, enten direkte eller efter transit gennem Marokko eller Tunesien, for at afgøre, om de er blevet tilfredsstillende rengjort og desinficeret.

2. Den kompetente myndighed i den medlemsstat, der er ansvarlig for udstedelse af dyresundhedscertifikatet for import til Algeriet af levende dyr, der skal pålæsses, skal foretage visuel kontrol af dyretransportfartøjer for at afgøre, om de er blevet tilfredsstillende rengjort og desinficeret, før dyrene pålæsses.

3. Hvis de i stk. 1 og 2 anførte kontroller viser, at rengøring og desinfektion er blevet udført tilfredsstillende, eller hvis de kompetente myndigheder ud over de i stk. 1 fastsatte foranstaltninger, har krævet, organiseret og udført yderligere desinfektion af allerede rensede dyretransportkøretøjer eller -fartøjer, skal den kompetente myndighed attestere dette ved at udstede et certifikat, jf. modellen i bilag II.

4. Hvis de i stk. 1 og 2 anførte kontroller viser, at rengøringen og desinfektionen af dyretransportkøretøjet eller -fartøjet ikke er blevet udført tilfredsstillende, skal den kompetente myndighed træffe en af de følgende foranstaltninger:

a) lade dyretransportkøretøjet eller -fartøjet underkaste en passende rengøring og desinfektion på et sted, der er udpeget af den kompetente myndighed, så tæt som muligt på indgangsstedet i den pågældende medlemsstat og udstede det i stk. 3 nævnte certifikat

b) hvis der ikke er egnede faciliteter til rengøring og desinfektion i nærheden af indgangsstedet eller der er en risiko for udslip af animalske restprodukter fra det urengjorte dyretransportkøretøj eller -fartøj: i) nægte at lade dyretransportkøretøjet eller -fartøjet komme ind i Unionen eller ii) foretage en foreløbig desinfektion på stedet af det ikke tilstrækkeligt rengjorte og desinficerede dyretransportkøretøj eller -fartøj, indtil de under litra a) fastsatte foranstaltninger kan finde anvendelse.

5. Originalen af det i stk. 3 nævnte certifikat skal opbevares af transportøren eller føreren af dyretransportkøretøjet i tre år. En genpart af dette certifikat skal opbevares af den kompetente myndighed i tre år.

Artikel 4

Medlemsstatens kompetente myndighed ved indgangsstedet til Unionen kan underkaste ethvert køretøj, der har transporteret foder fra eller til Algeriet, og hvis passage ikke kan udelukkes at indebære en betydelig risiko for indslæbning i Unionen af mund- og klovesyge, en desinfektion på stedet af hjul eller andre dele af køretøjet, hvis dette anses for nødvendigt for at afhjælpe denne risiko.

Artikel 5

Denne afgørelse anvendes indtil den 30. april 2018.

Artikel 6

Denne afgørelse er rettet til medlemsstaterne.

Udfærdiget i Bruxelles, den 7. april 2017. På Kommissionens vegne Vytenis ANDRIUKAITIS Medlem af Kommissionen

(1) EFT L 268 af 24.9.1991, s. 56.

(2) EFT L 24 af 30.1.1998, s. 9.

BILAG I Model til erklæring fra transportør/fører af dyretransportkøretøj/-fartøj, der kommer fra Algeriet, enten direkte eller efter transit gennem Marokko eller Tunesien Undertegnede transportør/fører af dyretransportkøretøjet/-fartøjet … (1) erklærer følgende: — Den seneste aflæsning af dyr og foder fandt sted på følgende sted og tidspunkt: Land, region, sted Dato (dd.mm.åååå) Klokkeslæt (tt:mm) — Dyretransportkøretøjet/-fartøjet blev rengjort og desinficeret efter aflæsning. Rengøring og desinfektion omfattede lastrummet til dyr, [køretøjets øvrige dele] (2), læsserampen, udstyret, der har været i kontakt med dyrene, hjulene og førerhuset samt beskyttelsestøj/støvler, der blev anvendt ved aflæsning. — Rengøring og desinfektion fandt sted på følgende sted og tidspunkt: Land, region, sted Dato (dd.mm.åååå) Klokkeslæt (tt:mm) — Desinfektionsmidlet blev anvendt i de koncentrationer, der anbefales af fabrikanten (3): … — Den næste pålæsning af dyr vil finde sted på følgende sted og tidspunkt: Land, region, sted Dato (dd.mm.åååå) Klokkeslæt (tt:mm)

Dato Sted Transportørens/førerens underskrift Dyretransportkøretøjets transportørs/førers navn og forretningsadresse (med blokbogstaver) (1) Indsæt dyretransportkøretøjets/-fartøjets registrerings- eller identifikationsnummer. (2) Overstreges, hvis det ikke er relevant. (3) Angiv midlet og koncentrationen.